以雙井茶寄道先從以長句
作者：呂南公
朝代：宋

paragraphs: 園公嗜慾淺，所好盃中物。
有田在荒村，半以種糯秫。
居然成醖釀，不復畏法律。
客至啟柴扉，甆甌等閒出。
春蔬間菘韭，秋果雜梨栗。
取次得寬懷，何曾計餘日。
山棲經五載，此興殊不失。
獨有醒覺時，追傷往年屈。
羈游住破屋，愁寂靠𨧱銊。
仰望步兵厨，優如上公秩。
無錢輸榷吏，窮素又畏咄。
太息蘇源明，仁襟信奇倔。
低徊憐鄭老，長使醉兀兀。
發我感古人，何緣希彷彿。
粵從歸村後，夙恨億萬畢。
耕稼雖自勞，醺酣不他乞。
親朋或知我，問訊俱委悉。
亦有贈助恩，無非佳紙筆。
鄰家世耝耰，竊笑事儒術。
故故送樽壺，端爲鷂欺鶻。
披襟忍辭拒，對案傾倒訖。
特是今叚乖，遭承極紆鬰。
遥遥海南尉，憫我卧蓬蓽。
寄以累幅書，封題附郵驛。
慇懃屢存賜，頗以照蕭瑟。
乃惠雙井茶，雲腴品居一。
人間有餽遺，宜用彼所必。
牙櫛奉戎王，鴞鴟取侮忽。
藜羹予餓士，荷德到身沒。
驚嗟石上英，於我係搪突。
迴思西山閣，其主異俗匹。
喜醉復喜醒，其胸抵溟渤。
今當議移獻，不更嫌草率。
再拜寫私誠，庶幾無廢茀。
銀鍋焚蟹眼，金匕攪雲骨。
陸叟片無三，盧翁碗論七。
能希擊節賞，且勉按劍叱。
縱被睡魔嗔，吾豪不應恤。